BINCANGKAN MENGENAI HAK ISTIMEWA ORANG MELAYU DALAM PERLEMBAGAAN MALAYSIA

**Pengenalan**

*Perlembagaan* merujuk kepada undang- undang tertinggi dalam sesebuah Negara yang telah diluluskan oleh parlimen atau badan perundangan yang tertinggi di dalam sesebuah Negara. Perlembagaan merupakan undang-undang utama yang berkuasa menentukan organisasi, kerajaan, pembahagian kuasa antara badan-badan pemerintah dan prinsip untuk melaksanakan kuasa-kuasa yang diberikan. perlembagaan adalah undang-undang dasar yang menentukan corak dan kuasa sesebuah kerajaan. Ia merupakan peraturan yang menentukan bagaimana sesebuah negara ditadbir. Ia juga menentukan pembahagian kuasa antara bidang pemerintahan dan pelaksanaannya.

Tujuan perlembagaan diwujudkan ialah menentukan cara sesebuah negara diperintah, menetapkan hak-hak individu, warganegara dan batasannya serta menjamin kebebasan. Perlu juga diingat bahawa perlembagaan negara ini adalah terperinci kepada 183 perkara dimana ia terbahagi kepada 15 bahagian, 183 perkara dan 12 jadual. Bahagian yang telah diperuntukkan di dalam perlembagaan adalah seperti berikut:

|  |  |  |
| --- | --- | --- |
|  | | |
| **Bahagian** | **Butir-butir** | **Perkara** |
| 1 | Negeri-negeri, Agama dan Undang-undang Persekutuan | Perkara 1- 4 |
| 2 | Kebebasan Asasi | Perkara 5-13 |
| 3 | Kewarganegaraan | Perkara 14-31 |
| 4 | Persekutuan | Perkara 32-69 |
| 5 | Negeri-negeri | Perkara 70-72 |
| 6 | Perhubungan  antara Persekutuan dengan Negeri-negeri | Perkara 73-95E |
| 7 | Peruntukan-peruntukan Kewangan | Perkara 96-112D |
| 8 | Pilihan raya | Perkara 113- 120 |
| 9 | Kehakiman | Perkara 121-131A |
| 10 | Perkhidmatan  Awam | Perkara 132-148 |
| 11 | Kuasa-kuasa Khas  Menentang Perbuatan Subversif dan Kuasa-kuasa Darurat | Perkara 149-151 |
| 12 | Am dan Pelbagai | Perkara 152-160 |
| 12A | Perlindungan Tambahan bagi negeri-negeri Sabah dan Sarawak | Perkara 161-161H |
| 13 | Peruntukan Sementara dan Peralihan | Perkara 162-180 |
| 14 | Perkecualian  bagi kedaulatan Raja-raja dan sebagainya | Perkara 181 |
| 15 | Prosiding terhadap Yang di-Pertuan Agong dan Raja-raja | Perkara 182-183 |

(*Perlembagaan Malaysia-Kementerian Penerangan)*

Perlembagaan Malaysia menetapkan Yang diPertuan Agong sebagai ketua negara. Yang di-Pertuan Agong dipilih daripada kalangan Raja-Raja Melayu secara bergilir-gilir bagi tempoh lima tahun sahaja. Sebagai Raja Berperlembagaan, Yang diPertuan Agong bertindak mengikut nasihat Jemaah Menteri (bukan Perdana Menteri semata-mata). Sebahagian besar daripada rakyat negara ini beranggapan bahawa Perlembagaan Persekutuan adalah sebuah dokumen undang-undang yang bersifat teknikal dan hanya difahami oleh mereka yang terdidik di dalam bidang perundangan. Meskipun ini adalah sesuatu yang kurang tepat dan tidak sepatutnya berlaku adalah sukar untuk mengharapkan masyarakat memahami isi kandungannya, apatah lagi mengetahui asas-asas penting Perlembagaan Persekutuan.

Setakat ini Perlembagaan hanya dilihat sebagai sebuah dokumen perundangan yang hanya berkaitan untuk menjadi bahan pertikaian di mahkamah. Pada asasnya perlembagaan merujuk kepada doktrin dan prinsip yang membentuk asas pemerintahan dan pengendalian sesebuah negara.  Sementara itu mereka yang terdidik di dalam bidang undang-undang sendiri kebanyakannya masih melihat dan memahami perlembagaan melalui pendekatan yang terlalu legalistic. Mereka tidak melihat sebagai sebuah dokumen yang merakamkan perkembangan dan perubahan sistem bernegara sejak zaman berzaman. Perbincangan ini cuba melihat bahawa Perlembagaan Pessekutuaan adalah sebuah dokumen yang tidak terpisah dari sejarah, perkembangan dan tradisi negara. Ia juga cuba menghujah bahawa meskipun bentuk perlembagaan kelihatan asing, intisari pentingnya sebenarnya berasal dari negara ini sendiri.

*Orang Melayu* boleh didefinisikan mengikut perkara 160(2) Perlembagaan Persekutuan telah mendefinisikan Melayu sebagai seseorang yang menganuti agama Islam, lazim bercakap Melayu, mengamalkan adat Melayu, bertutur menggunakan [bahasa Melayu](http://ms.wikipedia.org/wiki/Bahasa_Melayu) dan lahir sebelum hari merdeka sama ada di Tanah Melayu atau Singapaura, atau pada hari merdeka telah bermastautin di Tanah Melayu atau Singapura.

*Hak istimewa Orang Melayu* pula adalah hak yang telah dipersetujui oleh para pemimpin terdahulu yang telah diberikan kepada orang melayu sebagai cagaran atau gantian kepada kesediaan rakyat melayu di tanah melayu untuk menerima etnik India dan Cina bagi berkongsi kehidupan di tanah melayu secara bersama. Ia dibuat di dalam perlembangaan persekutuan tanah melayu 1948, sewaktu rundingan kemerdekaan ingin dilaksanakan. Hak ini dipinda bagi melindungi orang melayu kerana pada waktu itu orang melayu tidak mahu menerima kehadiran kaum india dan Cina sebagai rakyat di tanah melayu. Keadaan ini akan menyukarkan proses kemerdekaan pada masa itu kerana masing- masing ingin menegakkan hak kaum sendiri.

**BAB 1 PERLEMBAGAAN PERSEKUTUAN**

**ARTIKEL 153 PERIZABAN KUOTA BERKENAAN DENGAN PERKHIDMATAN, PERMIT,**

**DSB. BAGI ORANG MELAYU DAN ANAK NEGERI MANA-MANA ANTARA NEGERI SABAH DAN SARAWAK.**

“*Artikel 153 Perlembagaan Malaysia memberi hak kepada Yang di-Pertuan Agong, bertanggungjawab menjaga hak-hak dan keistimewaan orang Melayu dan bumiputera Malaysia. Artikel ini secara terperinci memberitahu bagaimana kerajaan persekutuan mempertahankan kepentingan kumpulan-kumpulan ini dengan mendirikan kuota untuk kemasukan perkhidmatan awam, biasiswa dan pendidikan awam . Ia biasa dianggap sebagai sebahagian daripada kontrak social”.*

***Artikel 153 Perlembagaan Malaysia*** memberikan tanggungjawab kepada Yang di-Pertuan Agong menjaga kedudukan keistimewaan orang Melayu dan penduduk asal Malaysia diman secara kumpulannya dirujuk sebagai Bumiputera. Artikel ini menyatakan tentang kuota kemasukan ke dalam perkhidmatan awam, biasiswa dan pendidikan awam. Ia juga biasanya dianggap sebagai sebahagian daripada kontrak sosial, dan biasanya dikatakan sebagai pertahanan secara sah bagi ketuanan Melayu dimana menguatkan lagi kepercayaan orang Melayu bahawa mereka adalah penduduk asal Malaysia. Terdapat wasiat raja-raja melayu yang telah bersidang ketika membahaskan hal ini. Wasiat tersebut adalah:

“*Kami namakan dan kami panggil akan dia, bumi yang kamu pijak dan langit yang kamu junjung Persekutuan Tanah Melayu. (sekarang dikenali dengan nama Malaysia). Kami isytiharkan dan kami simpan untuk kamu, dan kami benarkan kamu isytihar dan simpan untuk anak cucu kamu, selain gunung-ganang, tasik, dan hutan simpan. Tanah simpanan Melayu sehingga nisbah 50 peratus, selebihnya kamu rebutlah bersama-sama kaum lain. Bagi menjaga kamu dan bagi melindungi anak cucu kami, serta harta milik kamu, kami tubuhkan Rejimen Askar Melayu selain untuk membanteras kekacauan dalam negara dan ancaman dari luar negara. Kami kekalkan dan kami jamin kerajaan dan kedaulatan raja-raja Melayu memerintah negara ini. Kami isytiharkan Islam adalah agama Persekutuan. Kami tetapkan bahasa kebangsaan adalah bahasa Melayu. Kami amanahkan dan kami pertanggungjawabkan kepada raja-raja Melayu untuk melindungi kedudukan istimewaorang Melayu dan kepentingan sah kaum-kaum lain (kemudian ditambah kedudukan istimewa anak negeri Sabah dan Sarawak”*

(Perkara 153, Perlembagaan Malaysia)

PeruntukanPerkara 40 menyatakan:

*“Yang di-Pertuan Agong hendaklah menjalankan fungsinya di bawah Perlembagaan ini dan undang-undang persekutuan mengikut apa-apa cara yang perlu untuk melindungi kedudukan istimewa orang Melayu dan anak negeri mana-mana antara Negeri Sabah dan Sarawak dan untuk memastikan perizaban bagi orang Melayu dan anak negeri mana-mana antara Negeri Sabah dan Sarawak apa-apa perkadaran yang difikirkan munasabah oleh Yang di-Pertuan Agong daripada jawatan dalam perkhidmatan awam (selain perkhidmatan awam sesuatu Negeri) dan daripada biasiswa, danasiswa dan keistimewaan pendidikan atau latihan yang seumpamanya atau kemudahan khas lain yang diberikan atau diadakan oleh Kerajaan Persekutuan dan, apabila apa-apa permit atau lesen dikehendaki oleh undang-undang persekutuan bagi mengendalikan apa-apa pertukangan atau perniagaan, maka, tertakluk kepada peruntukan undang-undang itu dan Perkara ini, daripada permit dan lesen itu”.*

(Perkara 40 Perlembagaan Malaysia)

Mengikut perlembagaan Menjadi tanggungjawab Yang di-Pertuan Agong untuk melindungi kedudukan istimewa orang Melayu dan anak negeri mana-mana antara Negeri Sabah dan Sarawak dan kepentingan sah kaum-kaum lain mengikut peruntukan Perkara ini. **Rasional** menjadikan Yang di-Pertuan Agong sebagai pelindung kerana ia adalah meneruskan sistem feudal pada zaman dahulu dimana sultan diberikan hak istimewa yang dianggap sangat berpengaruh, daulat dan pelindung kepada rakyat. Kepercayaan inilah yang menjadikan sultan masih menjadi tonggak penting di dalam hal pemerintahan Negara. Bahkan orang melayu masih menganggap bahawa raja dan sultan masih mempunyai keramat serta kesaktian kerana berdarah raja yang mana sangat berbeza darjatnya dari rakyat biasa.

Yang di-Pertuan Agong boleh, bagi memastikan, mengikut Fasal (2):

*“ perizaban bagi orang Melayu dan anak negeri mana-mana antara Negeri Sabah dan Sarawak jawatan-jawatan dalam perkhidmatan awam dan biasiswa, danasiswa dan keistimewaan pendidikan atau latihan atau kemudahan khas lain, memberikan apa-apa arahan am yang dikehendaki bagi maksud itu kepada mana-mana Suruhanjaya yang baginya Bahagian X terpakai atau kepada mana-mana pihak berkuasa yang dipertanggungkan dengan tanggungjawab bagi pemberian biasiswa, danasiswa atau keistimewaan pendidikan atau latihan atau kemudahan khas lain itu dan Suruhanjaya atau pihak berkuasa itu hendaklah* mematuhi arahan itu dengan *sewajarnya. Pada menjalankan fungsinya di bawah Perlembagaan ini dan undang-undang persekutuan mengikut Fasal (1) hingga (3) Yang di-Pertuan Agong tidak boleh melucutkan mana-mana orang daripada apa-apa jawatan awam yang dipegang olehnya atau daripada terus mendapat biasiswa, danasiswa atau keistimewaan pendidikan atau latihan atau kemudahan khas lain yang dinikmati olehnya. Perkara ini tidaklah mengurangkan peruntukan Perkara 136 (berkaitan dengan perkhidmatan awam)”.*

Tanah untuk Orang Melayu dan Hak untuk orang Melayu mendapat tanah dengan kebenaran oleh Kerajaan Negeri (kerana pembukaan tanah adalah dibawah kawal-selia Kerajaan Negeri). Kerajaan Negeri boleh membuka tanah khas untuk Melayu dengan syarat Kerajaan Negeri juga memperuntukan pembukaan tanah bagi orang ramai yang serupa, luas tanah untuk orang Melayu tidak boleh melebih luas tanah orang ramai. Tanah milik orang bukan Melayu tidak boleh diambil untuk tujuan orang Melayu. **Rasional** fasal diatas dilakukan adalah untuk melindungi orang melayu tetapi kuasa itu tidaklah bererti Yang di-Pertuan Agong harus bersikap berat sebelah atau melucutkan segala perkara yang telah dinikmati oleh seseorang warganegara itu sendiri. Lebih-lebih lagi apabila ia melibatkan penjawat awam dimana mereka tertakluk kepada perundangan penjawat awam perkara 136.

Mengikut perkara 153 (8A):

*“ Jika di dalam mana-mana Universiti, Kolej dan institusi pendidikan lain yang memberikan pendidikan selepas Malaysian Certificate of Education atau yang setaraf dengannya, bilangan tempat yang ditawarkan oleh pihak berkuasa yang bertanggungjawab bagi pengurusan Universiti, Kolej atau institusi pendidikan itu kepada calon-calon bagi apa-apa kursus pengajian adalah kurang daripada bilangan calon yang layak mendapat tempat-tempat itu, maka adalah sah bagi Yang di-Pertuan Agong menurut kuasa Perkara ini memberikan apa-apa arahan yang perlu kepada pihak berkuasa itu untuk memastikan perizaban apa-apa perkadaran daripada tempat-tempat itu bagi orang Melayu dan anak negeri mana-mana antara Negeri Sabah dan Sarawak sebagaimana yang difikirkan munasabah oleh Yang di-Pertuan Agong; dan pihak berkuasa itu hendaklah mematuhi arahan itu dengan sewajarnya”.*

**Rasional** yang dapat dilihat dari perkara ini adalah ia dapat melindungi orang melayu secara keseluruhannya dimana adakalanya anak melayu yang dapat sambung pelajaran ke peringkat yang lebih baik tetpai kerana sebab kemiskinan atau kemunduran menyebabkan mereka terlepas peluang untuk menyambung pelajaran ke peringkat yang lebih tinggi. Tiada apa-apa jua dalam Perkara ini boleh memberi Parlimen kuasa untuk menyekat perniagaan atau pertukangan semata-mata bagi maksud perizaban bagi orang Melayu dan anak negeri mana-mana antara Negeri Sabah dan Sarawak. Dalam Perkara ini ungkapan "anak negeri" berhubung dengan Negeri Sabah atau Sarawak hendaklah mempunyai erti yang diberikan kepadanya dalam Perkara 161A (*berkenaan Kedudukan istemewa anak negeri Negeri Sabah dan Sarawak*). Perlembagaan Negeri yang ber-Raja boleh membuat peruntukan yang bersamaan (dengan ubah suaian yang perlu) dengan peruntukan Perkara ini.

**ARTIKEL 11 ISLAM SEBAGAI AGAMA RASMI**

*“Artikel 11 Perlembagaan Malaysia menyatakan bahawa Islam merupakan Agama rasmi Persekutuan.Sungguh pun begitu setiap orang berhak mempraktikkan agamanya sendiri”.*

Artikel 11 menyatakan bahawa Agama Islam adalah agama persekutuan tetapi agama lain boleh diamalkan dengan aman dan damai di mana-mana bahagian persekutuan. Kebebasan beragama ini dijamin dalam perlembagaan terhadap semua agama iaitu setiap orang mempunyai hak untuk menganut dan mengamalkan agamanya dan setiap agama mempunyai hak untuk Menguruskan hal-ehwal agamanya sendiri, Menubuh dan menyelenggara institusi bagi maksud agama atau khairat, Memperoleh dan memiliki harta benda serta memegang dan mentadbirnya mengikut undang-undang. Oleh sebab Islam diterima sebagai agama bagi persekutuan, pihak kerajaan sama ada kerajaan persekutuan atau negeri mempunyai kebebasan, kuasa dan keistimewaan untuk menubuhkan atau menyelenggara atau membantu penubuhan institusi Islam dan melaksanakan ajaran dalam agama Islam serta mengeluarkan perbelanjaan yg diperlukan untuk tujuan itu.

**Rasional** perkara ini menunjukkan bahawa Islam telah diterima sebagai agama persekutuan sejak zaman Kesultanan Melayu Melaka sehinggalah zaman penjajahan British. Di negeri-negeri Melayu, sebelum penjajahan, penggunaan undang-undang Islam telah dilaksanakan dan diktiraf oleh penjajah British. Undang-undang mengikut ajaran islam juga dilakukan seperti sula bagi mereka yang berzina. Malah penduduk tanah melayu pada waktu itu juga merupakan majoriti serta orang melayu masih mahu mengekalkan agama sebagai perkara teratas dan penting di dalam perlembagaan.

**PERKARA 89 TANAH SIMPANAN MELAYU.**

*“Perkara 89 menetapkan berkenaan tanah simpanan orang melayu. Mana-mana tanah di sesuatu Negeri yang merupakan tanah simpanan Melayu sebaik sebelum Hari Merdeka mengikut undang-undang yang sedia ada boleh terus menjadi tanah simpanan Melayu mengikut undang-undang itu sehingga diperuntukkan selainnya oleh suatu Enakmen Badan Perundangan Negeri itu, iaitu suatu Enakmen yang diluluskan oleh majoriti jumlah bilangan ahli Dewan Undangan dan dengan undi tidak kurang daripada dua pertiga daripada ahli-ahli yang hadir dan pengundi yang dipersetujui melalui ketetapan setiap Majlis Parlimen yang diluluskan oleh majoriti jumlah bilangan ahli Majlis Parlimen itu dan dengan undi tidak kurang daripada dua pertiga daripada ahli-ahli yang mengundi”*

**Rasional** terhadap perkara diatas adalah untuk melindungi orang melayu terutama mereka yang miskin tetapi telah lama menetap di sesuatu kawasan daripada tanah mereka diambil oleh orang lain. Selain itu ia sebagai ganjaran kepada mereka yang pernah suatu ketika dahulu berjuang untuk mempertahankan tanah air dari penjajahan dan sebagainya. Majoriti dua pertiga yang harus di dapatkan di dalam sidang DUN adalah bagi memberikan ruang kepada kerajaan sesebuah negeri itu berfikir secara tepat dan rasional sebelum membuat keputusan. Malah tanah ini juga sebagai warisan dan pegangan yang masih ada apaila berlaku sesuatu di masa depan seperti orang asing tidak boleh memiliki tanah yang telah dirizabkan kepada orang melayu.

**PERKARA 152 BAHASA KEBANGSAAN.**

*“Bahasa kebangsaan ialah bahasa Melayu dan hendaklah dalam tulisan yang diperuntukkan melalui undang-undang oleh Parlimen dengan syarat bahawa tiada seorang pun boleh dilarang atau dihalang daripada menggunakan (selain bagi maksud rasmi), atau daripada mengajarkan atau belajar, apa-apa bahasa lain dan Kerajaan Negeri untuk memelihara dan meneruskan penggunaan dan pengajian bahasa mana-mana kaum lain di dalam Persekutuan. Walau apa pun peruntukan Fasal (1), selama tempoh sepuluh tahun selepas Hari Merdeka, dan selepas itu sehingga diperuntukkan selainnya oleh Parlimen, bahasa Inggeris boleh digunakan di dalam kedua-dua Majlis Parlimen, di dalam Dewan Undangan tiap-tiap Negeri, dan bagi segala maksud rasmi yang lain”.*

*“Walau apa pun peruntukan Fasal (1), selama tempoh sepuluh tahun selepas Hari Merdeka, dan selepas itu sehingga diperuntukkan selainnya oleh Parlimen, teks sahih segala Rang Undang-Undang yang hendak dibawa atau pindaan kepadanya yang hendak dicadangkan di dalam mana-mana satu Majlis Parlimen dan segala Akta Parlimen dan segala perundangan subsidiari yang dikeluarkan oleh Kerajaan Persekutuan, hendaklah dalam bahasa Inggeris. Walau apa pun peruntukan Fasal (1), selama tempoh sepuluh tahun selepas Hari Merdeka, dan selepas itu sehingga diperuntukkan selainnya oleh Parlimen, segala prosiding di dalam Mahkamah Persekutuan, Mahkamah Rayuan atau Mahkamah Tinggi hendaklah dalam bahasa Inggeris dengan syarat bahawa, jika Mahkamah dan peguam bagi kedua-dua pihak bersetuju, keterangan yang diambil dalam bahasa yang digunakan oleh saksi tidak perlu diterjemahkan ke dalam atau direkodkan dalam bahasa Inggeris. Selainnya oleh Parlimen, segala prosiding di dalam mahkamah rendah, selain pengambilan keterangan, hendaklah dalam bahasa Inggeris. Dalam Perkara ini, "maksud rasmi" ertinya apa-apa maksud Kerajaan, sama ada Kerajaan Persekutuan atau Kerajaan Negeri, dan termasuklah apa-apa maksud sesuatu pihak berkuasa awam”.*

**Rasional bahasa melayu** dijadikan bahasa kebangsaan adalah kerana Kedudukan dan peranan bahasa Melayu sebagai *Lingua franca* di alam Melayu/Nusantara sejak berabad-abad lamanya.Persefahaman menjadikan Bahasa Melayu sebagai bahasa juga tidak perlu merisaukan kaum lain kerana penggunaan bahasa ibunda masing-masing tida disekat malah dijamin oleh perlembagaan. Sebelum Perang Dunia Kedua lagi, Bahasa Melayu telah digunakan secara meluas bagi tujuan rasmi seperti mesyuarat, surat-menyurat, perundangan dan kehakiman di negeri-negeri Melayu tidak bersekutu, jabatan Polis dan sebagainya bagi memudahkan pentadbiran yg terdiri daripada pelbagai kaum.Bahasa Melayu juga telah diterima sebagai bahasa rasmi walaupun pada zaman pentadbiran British dimana Pegawai Eropah yg memegang lebih 90 peratus jawatan kumpulan 1 perlu mempelajari Bahasa Melayu, mengambil ujian BahasaMelayu dan dikehendaki lulus, barulah boleh berkhidmat di Tanah Melayu. Selain itu bahasa Cina dan India agak susah untuk dipelajari berbanding bahasa melayu yang lebih senang untuk disebut dan dipelajari. Malah ia dipilih sebagai bahasa kebangsaan kerana tanda hormat kepada ketuanan melayu yang empunya empayar.

**KEWAJARAN MEMPERTAHANKAN HAK KEISTIMEWAAN MELAYU**

Hak keistimewaan orang melayu sepatutnya tidak harus dipersoalkan dan dipergaduhkan di parlimen dan sebagainya kerana ia adalah satu perkara yang telah dipersetujui sejak lama dulu kerana ia juga kita sebagai rakyat Malaysia pada hari ini dapat hidup dengan aman dan makmur dalam masyarakat berbilang kaum. Menurut pakar sejarah, Profesor Emeritus Tan Sri Dr Khoo Kay Kim, Rakyat Malaysia dari mana-mana kaum yang mempersoal atau mempertikaikan Perkara 153 dalam Perlembagaan negara yang mengiktiraf kedudukan dan hak istimewa orang Melayu dan Bumiputera adalah buta sejarah dan tidak memahami Perlembagaan. Ini kerana mereka tidak peka terhadap apa yang terjadi pada masa lepas yang mana telah membentuk dan menjadikan apa yang terjadi pada hari ini. Beliau menambah:

*"Bila British sampai ke Tanah Melayu, mereka dapati terdapat beberapa tempat di Semenanjung sudah mempunyai kerajaan dan mereka mengiktiraf kerajaan tersebut. Kerajaan itu ada ramai rakyat (orang Melayu) dan bagi British, rakyat kepada raja itu mempunyai hak yang khusus, orang lain yang datang dan menetap di Tanah Melayu bukan rakyat raja, oleh demikian mereka tidak dapat menikmati hak yang ada pada orang Melayu,"*

(Bernama: 7 September 2010)

Ini ada kebenaran juga kerana jika kita melihat kepada sejarah penuuhan Malaysia, orang bukan melayu hanya berpeluang untuk memohon kerakyatan apabila Persekutuan Tanah Melayu ditubuhkan pada 1 Februari 1948. Malah sejak 1895, telah wujud Sembilan kerajaan melayu yang mana telah bertapak kekal hingga ke hari ini.

Penganalisis politik Prof Datuk Dr Zainal Kling juga mempunya pendapat yang sama dengan professor Dr Khoo Kay Kim dimana mereka yang mempersoalkan hak pertuanan melayu adalah mereka yang buta dan jahil sejarah. Ini kerana mempersoalkan hak istimewa ini seolah-olah sengaja mahu membangkitkan perasaan marah orang melayu yang merasakan hak mereka sedang diambil.

Profesor Dr Ahmad Atory Hussain menegaskan bahawa;

*“ semua kaum di Malaysia perlu menghormati perkara yang termaktub dalam Perlembagaan kerana jika ia tidak dipelihara maka akan berlaku perpecahan dan ketidakstabilan di negara ini. ketika Tanah Melayu menuntut kemerdekaan lagi sudah wujud suasana tidak puas hati mengenai Perlembagaan tetapi ia hanyalah daripada golongan minoriti. kaum lain tidak patut mempersoalkan mengenai kuota yang dinikmati oleh orang Melayu dan Bumiputera kerana dengan adanya kuota tersebut orang Melayu akan boleh bersaing dengan kaum lain yang lebih maju”*

(Bernama 7 september 2010)

Jika professor Kay Kim menggunakan perkataan buta sejarah , professor Atory lebih senang menggunakan perkataan *“terlajak sejarah”* kepada mereka yang sering mempersoalkan isu hak keistimewaan orang melayu.

Bagi perdana menteri Malaysia, Datuk seri Najib, beliau berpendapat tidak perlu dipersoalkan hak istimewa orang melayu. Ini dibuktikan apabila beliau menyatakan bahawa:

*“Itulah sebenarnya hakikatnya. Peruntukan-peruntukan mengenai kepentingan orang Melayu dan bumiputera, yang melibatkan soal keistimewaan orang Melayu sudah pun terpateri kemas, telah terkunci, tersimpul mati dalam Perlembagaan negara kita. Ia tak boleh dipinda melainkan dengan persetujuan raja-raja Melayu dan saya tak Nampak raja-raja Melayu akan pinda peruntukan Perlembagaan ini”.*

(Bernama 7 september 2010)

Menurut Zaini Hassan, seorang editor Utusan Malaysia berpendapat bahawa faktor *“terlebih selesa”* menjadikan isu berkenaan hak pertuanan melayu dipersoalkan. Beliau menambah:

*“Kita juga harus dengan serius memberikan kefahaman kepada setiap warganegara akan rukun teras kewujudan negara ini. Pemahaman silang budaya dan agama perlu terus diperkukuhkan dengan lebih berkesan. Bangsa Melayu hanya akan terus wujud jika kita dapat memastikan orang Melayu tidak terus terpinggir dalam negara ini”.*

(Utusan Malaysia 6 oktober 2010)

Hak keistimewaan melayu adalah hak yang telah diberikan kepada orang melayu sebagai tanda apabila orang melayu sudi untuk berkongsi tanah melayu (Malaysia) dengan orang India dan Cina yang datang ke sini pada zaman dahulu. Ia juga merangkumi hak rakyat peribumi dan etnik di Sabah dab Sarawak. Hak ini tidak sepatutnya diungkit walaupun Malaysia mengalami permodenan akibat globalisasi. Kerana mengungkit hak pertuanan melayu ini secara tidak langsung akan menyebabkan berlakunya perselisihan di mana orang melayu akan merasakan hak mereka sedang diusik.

Seperti kata Tun Mahathir Mohamad “Orang yang melupakan sejarah, adalah orang yang akan mengulangi sejarah”. Saya sangat bersetuju dengan pandangan Tun kerana mereka yang mengungkit mengenai isu pertuanan dan hak istimewa melayu ini sebenarnya mereka yang tidak memahami sejarah perbentukan Malaysia bahkan melupakan sejarah itu sendiri. Kerajaan harus mengambil langkah drastik bagi menghalang berlaku perselisihan seperti kejadian 13 Mei 1969 kerana ketidakpuasan hati. Terdapat banyak cara yang boleh dilakukan bagi memastikan rakyat peka dan tidak melupakan akan sejarah bagaimana terbentuknya Malaysia yang makmur dan maju ini.

Antara perkara yang boleh dilakukan oleh pihak kerajaan adalah memperkenalkan pelajaran sejarah di peringkat sekolah rendah lagi supaya anak-anak kecil terdedah dengan sejarah bagaimana kemerdekaan tercapai serta Malaysia terbentuk. Sedikit sebanyak ia akan memupuk minat anak-anak kecil ini supaya lebih menghargai kemerdekaan yang kita ada. Bak kata pepatah *“melentur buluh biarlah dari rebungnya”*. Malah penceritaan, bulan menghayati kemerdekaan harus dilakukan dengan lebih kerap dan pesat supaya mereka berkobar-kobar dan teruja dalam menanam semangat nasionalism serta patriotik di dalam diri.

Bagi peringkat menengah pula, pelajaran sejarah harus dijadikan mata pelajaran wajib lulus supaya remaja kini memberi lebih fokus berkenaan dengan sejarah. Ini kerana remaja hari ini belajar sejarah hanya untuk peperiksaan tetapi tidak menghayati apakah kandungan sebenar subjek tersebut. Malah matapelajaran sejarah hanya dianggap pelajaran yang bosan dan tidak penting. Guru sejarah harus mempunyai cara pengajaran yang lebih baik dan menarik seperti pengajaran menggunakan peta minda dan animasi dapat meningkatkan minat pelajar untuk menghayati subjek yang dianggap bosan dan mengantuk ini.

Di peringkat tinggi pengajian seperti di kolej dan universiti pula, pelajaran berkaitan sejarah seperti kenegaraan adalah sangat baik diperkenalkan. Malah rakyat asing yang belajar di Malaysia juga harus di belajar budaya serta sejarah Malaysia supaya mereka sedar akan pentingnya sesuatu dasar dan tidak mempersoalkan mengapa wujudnya hak istimewa ini di Malaysia dan tidak di Negara mereka. Kementerian Penerangan, Warisan dan Kebudayaan pula harus membuat iklan yang lebih patriotic seta bersifat nasionalism dimana ia secara tidak langsung dapat member kesedaran kepada rakyat yang lupa akan segala nikmat yang dicapai hari ini adalah hasil dari pengorbanan serta toleransi kaum yang diwujudkan oleh pemimpin Negara yang lepas.

**KESIMPULAN**

# Sebagai rakyat Malaysia yang hidup di dalam keadaan aman dan sejahtera, kita tidak seharusnya menjadi rakyat yang sangat sombong dan ego dengan pencapaian yang telah kita capai dan miliki sekarang. Jangan jadi kacang lupakan kulit hanya kerana kita sangat selesa dengan kehidupan sekarang, maka kita cuba untuk membangkitkan isu-isu yang tidak patut kita bangkitkan. Ia seolah-olah menyimbah minyak ke dalam api. Keamanan yang kita nikmati kini adalah kerana pengorbanan pemimpin serta rakyat yang hidup pada zaman dulu (semasa Persekutuan Tanah Melayu). Kita melihat Negara lain seperti Kyrgystan, Darfur, Iraq dan Aganistan yang berperang dan hampir tergadai Negara sendiri. Dan jangan kerana perkara kecil ini, kita juga akan merasai kehidupan di dalam keadaan perang. Banyak perkara yang lebih penting patut kita kisahkan seperti isu kepanasan global yang makin meruncing ataupun globalisasi yang telah menghakis budaya bangsa Malaysia, dimana ia dilihat sebagai satu penjajahan bentuk baru yang telah di lakukan oleh Negara barat bagi menjajah kita secara mentaliti biarpun bukan secara fizikal. Perkara begini lebih patut kita risaukan kerana ia mampu untuk menggugat kestabilan dan keharmonian Negara Malaysia juka ia tidak dibendung

**RUJUKAN**

A. Harding (1996). *Law, Government and the Constitution of Malaysia*, Kuala Lumpur : Malayan Law Journal

Abdullah Ayob (1978): *Cara pemerintahan Tanah Melayu* (1957-1963). Kuala Lumpur: DBP

Abdullah SanusiAhmad(1980):*KerajaandanpentadhiranMalaysia.* Kuala Lumpur: DBP

Ahmad Atory Hussain (1987): *"Kepimpinan masa depan".* *Berakhirkah dilema Melayu?* Kuala Lumpur: Kumpulan Karangkraf Sdn. Bhd.

Ambrin Buang (1990): *Dasar-dasar utama kerajaan Malaysia.* Kuala Lumpur: INTAN

Mohamed Suffian (1988), *An Introduction to the Legal System of Malaysia*, Petaling Jaya : Penerbit Fajar Bakti

Mohd Salleh Abas & Salleh Buang (2007), *Prinsip Perlembagaan & Pemerintahan di Malaysia*, Kuala Lumpur : Dewan Bahasa & Pustaka

Nurhafilah Musa (2008). *Federalism, Constitutionalism and Democratic Society in Multicultural Societies – a case study of Malaysia***.** IFF Summer University

*Hak keistimewaan orang melayu dan bumiputera terjejas.*

Dicapai dari [http://bernama.com/hak-keistimewaan-orang-melayu-bumiputera pada 4 disember 2010](http://bernama.com/hak-keistimewaan-orang-melayu-bumiputera%20pada%204%20disember%202010)

*Perlembagaan Malaysia*

Dicapai dari [www.malaysia.gov.my/BM/Main/MsianGov/GovConstitution/HistoryConstitution/Pages/](http://www.malaysia.gov.my/BM/Main/MsianGov/GovConstitution/HistoryConstitution/Pages/) pada 4 disember 2010

*Perlembagaan Malaysia*

[www.pmr.penerangan.gov.my/index.php?option=com\_content&view=article&id=293:perlembagaan-malaysia](http://www.pmr.penerangan.gov.my/index.php?option=com_content&view=article&id=293:perlembagaan-malaysia) pada 4 Disember 2010

*Perlembagaan Malaysia*

[www.treasury.gov.my/index.php?option=com\_content&view=article&catid=89:catperlembagaan-a-akta](http://www.treasury.gov.my/index.php?option=com_content&view=article&catid=89:catperlembagaan-a-akta) pada 4 Disember 2010

*Perlembagaan Malaysia*

[www.digitalibrary.my/dmdocuments/malaysiakini/338\_Perlembagaan\_Persekutuan.pdf](http://www.digitalibrary.my/dmdocuments/malaysiakini/338_Perlembagaan_Persekutuan.pdf) pada 4 disember 2010